HR Službeni list Europske unije 257

32007D0767



SLUŽBENI LIST EUROPSKE UNIJE

ODLUKA KOMISIJE

od 15. studenoga 2007.

o odstupanju od pravila podrijetla utvrđenih Odlukom Vijeća 2001/822/EZ u pogledu određenih proizvoda ribarstva koji se uvoze s Falklandskih otoka

(priopćena pod brojem dokumenta C (2007) 5393)

(2007/767/EZ)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Odluku Vijeća 2001/822/EZ od 27. studenoga 2001. o pridruživanju prekomorskih zemalja i područja Europskoj zajednici („Odluka o prekomorskom pridruživanju”) (1), a posebno članak 37. njezinog Priloga III.,

budući da:

(1) Komisija je 7. kolovoza 2002. donijela Odluku 2002/644/EZ (2) o odstupanju od definicije pojma „proizvodi s podrijetlom”; kako bi se uzelo u obzir posebno stanje na Falklandskim otocima u pogledu raznih vrsta smrznute ribe tarifnog broja KN 0303, raznih vrsta smrznutih ribljih fileta tarifnog broja KN 0304 te smrznute lignje Loligo i Illex tarifnog broja KN 0307. To odstupanje isteklo je 31. kolovoza 2007.

(2) Falklandski otoci su 31. srpnja 2007. zatražili novo odstupanje od pravila podrijetla određenih Prilogom III. Odluci 2001/822/EZ na rok od pet godina. Tim zahtjevom obuhvaćeno je ukupno 16 200 tona smrznute ribe tarifnog broja KN 0303, 5 100 tona smrznutih ribljih fileta tarifnog broja KN 0304, 57 900 tona smrznute lignje Loligo i 47 200 tona smrznute lignje Illex tarifnog broja KN 0307.

(3) Falklandski otoci svoj zahtjev temelje na činjenici da im postaje sve teže za smrznutu ribu, smrznute riblje filete i lignju Loligo zaposliti posade na svojim ribarskim brodovima i brodovima tvornicama iz PZP-a, Zajednice ili država AKP-a. U pogledu lignje Illex Falklandski otoci navode kako članovi posada iz PZP-a, Zajednice i država AKP-a trenutačno nemaju sva potrebna posebna stručna ribolovna znanja. Manjak članova posade iz PZP-a, Zajednice ili država AKP-a proizlazi iz specifičnog zemljopisnog položaja Falklandskih otoka, pa se taj problem ne može otkloniti povećanjem prisutnosti ribarske flote iz Zajednice u području Falklanda.

(4) Trebalo bi odobriti odstupanje od pravila podrijetla iz Priloga III. Odluci 2001/822/EZ za proizvode tarifnih brojeva KN 0303 i 0304, lignju Loligo tarifnog broja KN 0307 49 35 i lignju Illex tarifnog broja KN 0307 99 11. Ovo odstupanje je opravdano u skladu s člankom 37. stavkom 1. tog Priloga, a posebno s obzirom na razvoj postojeće lokalne industrije. Odstupanje od članka 3. stavka 2. točke d. iz Priloga III. pružit će lokalnim ribarskim tvrtkama veću sigurnost i omogućiti ulaganja u nove djelatnosti i tržišta. Iskorištenost odstupanja, otkako je ono odobreno 2002., ostala je iznimno niska (51 620 tona za tarifni broj KN 0303, 35 320 tona za tarifni broj 0304, 52 348 tona za lignju Loligo i 6 720 tona za lignju Illex tijekom razdoblja od 5 godina). Zato bi odstupanje trebalo odobriti za sljedeće ukupne godišnje količine koje se temelje na ukupnim godišnjim količinama obuhvaćenih odstupanjem iz 2002., odnosno 12 500 tona za tarifni broj KN 0303, 5 100 tona za tarifni broj 0304, 34 600 tona za lignju Loligo oznake KN 03074935 i 31 000 tona za lignju Illex oznake KN 03079911.

(5) Pod uvjetom da su ispunjeni određeni uvjeti koji se tiču količina, nadzora i trajanja, ovo odstupanje neće nanijeti ozbiljnu štetu nekoj postojećoj industriji Zajednice ili jedne ili više država članica.

(6) Uredbom Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/93 o Carinskom zakoniku Zajednice (3) utvrđuju se pravila za upravljanje carinskim kvotama. Ta bi pravila trebalo primjenjivati mutatis mutandis na upravljanje količinom za koju se odobrava dotično odstupanje.

(7) Kako Odluka 2002/822/EZ prestaje važiti 31. prosinca 2011., trebalo bi propisati da će se odstupanje nastaviti primjenjivati i nakon 31. prosinca 2011. ako bude donesena nova odluka o pridruživanju prekomorskih zemalja i područja Europskoj zajednici ili ako Odluka 2001/822/EZ bude produljena.

(8) Mjere predviđene ovom Odlukom u skladu su s mišljenjem Odbora za Carinski zakonik,

DONIJELA JE OVU ODLUKU:

Članak 1.

Odstupajući od Priloga III. Odluci 2001/822/EZ, proizvodi ribarstva iz Priloga ovoj Odluci izvađeni iz mora izvan teritorijalnih voda smatraju se proizvodima podrijetlom s Falklandskih otoka prema uvjetima utvrđenim ovom Odlukom.

Članak 2.

Odstupanje predviđeno člankom 1. primjenjuje se na ribu koju iz mora izvade plovila ili brodovi tvornice do godišnjih količina određenih u Prilogu ovoj Odluci koje se u Zajednicu uvezu s Falklandskih otoka od 1. prosinca 2007. do 30. studenoga 2012.

Plovila i brodovi tvornice iz prvog stavka moraju udovoljavati mjerilima propisanim člankom 3. stavkom 2. Priloga Odluci 2001/822/EZ, osim točki (d).

Članak 3.

Članci 308.a, 308.b i 308.c Uredbe (EEZ) br. 2454/93 koji se odnose na upravljanje carinskim kvotama primjenjuju se mutatis mutandis na upravljanje količinama iz Priloga ovoj Odluci.

Članak 4.

Carinska tijela Falklandskih otoka poduzimaju mjere potrebne za obavljanje količinskih provjere izvoza proizvoda iz članka 1.

U tu svrhu sve potvrde koje izdaju u skladu s ovom Odlukom moraju sadržavati uputu na nju.

Nadležna tijela Falklandskih otoka Komisiji svaka tri mjeseca dostavljaju izvještaj o količinama za koje je su izdane potvrde o prometu robe EUR. 1 u skladu s ovom Odlukom i serijskim brojevima tih potvrda.

Članak 5.

Polje 7. potvrda EUR 1. koja se izdane u skladu s ovom Odlukom sadrži jedan od sljedećih unosa:

— „Derogation — Decision No …”;,

— „Dérogation — Décision no …”,

te se navodi broj ove Odluke.

Članak 6.

Ova Odluka primjenjuje se od 1. prosinca 2007. do 30. studenoga 2012.

Međutim, ako se usvoji novi sustav povlastica kojim se nakon 31. prosinca 2011. zamjenjuje Odluka 2001/822/EZ ili bude produljen sustav koji se trenutačno primjenjuje, ova Odluka nastavlja se primjenjivati sve do dana prestanka primjene novog sustava ili do prestanka primjene produljenog sadašnjeg sustava, a u svakom slučaju najkasnije do 30. studenoga 2012.

Članak 7.

Ova je Oduka upućena državama članicama.

Sastavljeno u Bruxellesu 15. studenoga 2007. Za Komisiju László KOVÁCS Član Komisije

(1) SL L 314, 30.11.2001., str. 1. Odluka izmijenjena Odlukom 2007/249/EZ (SL L 109, 26.4.2007., str. 33.).

(2) SL L 211, 7.8.2002., str. 16.

(3) SL L 253, 11.10.1993., str. 1. Uredba kako je zadnje izmijenjena Uredbom (EZ) br. 214/2007 (SL L 62, 1.3.2006., str. 6.).

PRILOG

Redni broj Oznaka KN Naziv robe Ukupna godišnja količina (1) (u tonama) 09.1914 0303 Smrznuta riba, osim ribljih fileta i ostalog ribljeg mesa iz tarifnog broja 0304 12 500 09.1915 ex 0304 Riblji fileti, smrznuti 5 100 09.1916 0307 49 35 Smrznuta lignja vrste Loligo Patagonica (Loligo gahi) 34 600 09.1917 0307 99 11 Smrznuta lignja roda Illex 31 000

(1) Ukupna godišnja količina obuhvaća sve vrste zajedno.